DA Den Europæiske Unions Tidende C 20/34

Sag anlagt den 15. december 2006 — Pegler mod Kommissionen

(Sag T-386/06)

(2007/C 20/51)

Processprog: engelsk

Parter

Sagsøger: Pegler Ltd (Doncaster, Det Forenede Kongerige) (ved R. Thompson, QC, og solicitor A. Collinson)

Sagsøgt: Kommissionen for De Europæiske Fællesskaber

Sagsøgerens påstande

— Artikel 1 og 3 i beslutning COMP/F-1/38.121 annulleres for så vidt angår sagsøgeren og

— beslutningens artikel 2, litra h), annulleres, for så vidt som den pålægger sagsøgeren en bøde til solidarisk hæftelse.

— Alternativt fastslås det, at den i henhold til beslutningens artikel 2, litra h), pålagte bøde nedsættes til 5,2 mio. EUR og

— den bøde, for hvilken sagsøgeren hæfter solidarisk i henhold til artikel 2, litra h), nedsættes til 1,7 mio. EUR.

— under alle omstændigheder tilpligtes Kommissionen for De Europæiske Fællesskaber at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om delvis annullation af Kommissionens beslutning nr. K(2006) 4180 endelig udg. af 20. september 2006 i sag Comp/F-1/38.121 — Tilslutningsrør, hvorved Kommissionen lagde til grund, at sagsøgeren sammen med andre virksomheder havde overtrådt artikel 81 EF og artikel 53 i aftalen om Det Europæiske Økonomiske Samarbejdsområde ved at fastsætte priser, vedtage prislister, vedtage prisnedslag og rabatter, vedtage gennemførelsesmekanismer til indførelse af prisforhøjelser, tildeling af nationale markeder, tildeling af kunder og udveksling af andre handelsmæssige oplysninger.

Til støtte for søgsmålet gør sagsøgeren gældende, at Kommissionen har undladt at tage dokumentbeviser hidrørende fra sagsøgeren vedrørende de faktiske omstændigheder i betragtning, og at den anfægtede beslutning af de nedenfor anførte grunde udelukkende skulle have været rettet til sagsøgerens tidligere moderselskab, Tomkins.

For så vidt angår perioden fra 31. december 1988 til 20. januar 1989 har Kommissionen ifølge sagsøgeren holdt sagsøgeren ansvarlig udelukkende på grundlag af, at sagsøgeren den 20. januar 1989 anskaffede navnet »Pegler Ltd«, og idet der forelå et agenturforhold med selskabet FHT Holdings Ltd (»FHT«) fra Tomkins-koncernen under omstændigheder, hvor sagsøgeren ikke anskaffede nogen af de underliggende aktiver, medarbejdere eller forpligtelser og forblev hvilende, idet selskabet ikke modtog nogen godtgørelse som agent for FHT.

For så vidt angår perioden fra 20. januar 1989 til 29. oktober 1993 gør sagsøgeren gældende, at Kommissionen har holdt sagsøgeren ansvarlig for handlinger, der udelukkende kunne have været foretaget som agent for FHT, under omstændigheder, hvor FHT var ejer af alle »Pegler«-forretningens underliggende aktiver, medarbejdere eller forpligtelser.

Ifølge sagsøgeren har Kommissionen undladt at identificere en klar adressat for den anfægtede beslutning og har i stedet adresseret beslutningen til to forskellige virksomheder for så vidt angår de samme faktiske omstændigheder.

Sagsøgeren gør endvidere gældende, at Kommissionen i strid med ligebehandlingsprincippet, artikel 23 i forordning nr. 1/2003 (1) og Kommissionens retningslinjer for bøder (2) har pålagt to forskellige virksomheder solidarisk hæftelse for betaling af en bøde, der er beregnet uden henvisning til deres individuelle forhold, men snarere på grundlag af de individuelle omstændigheder for kun den ene af disse virksomheder, nemlig Tomkins.

Alternativt gør sagsøgeren gældende, at Kommissionen undlod at iagttage retningslinjerne for bøder, Kommissionens egen faste praksis og princippet om forbud mod forskelsbehandling samt ligebehandlingsprincippet, idet den beregnede den bøde, som sagsøgeren hæfter for, under henvisning til de individuelle forhold, der var gældende for en anden virksomhed, Tomkins. Sagsøgeren gør endvidere gældende, at Kommissionen begik en fejl ved beregningen af bøden.

(1) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT 2003 L 1, s. 1).

(2) Kommissionens meddelelse af 14.1.1998 med titlen »Retningslinjer for beregningen af bøder i henhold til artikel 15, stk. 2, i forordning nr. 17 og artikel 65, stk. 5, i EKSF- traktaten« (EFT 1998 C 9, s. 3).